CELEX: 62012CN0583
Language: sk
Date: 2012-12-12 00:00:00
Title: Vec C-583/12: Návrh na začatie prejudiciálneho konania, ktorý podal Riigikohus (Estónsko) 12. decembra 2012 — Sintax Trading OÜ/Maksu- ja Tolliameti Põhja maksu- ja tollikeskus

23.2.2013   
            
            
               SK
            
            
               Úradný vestník Európskej únie
            
            
               C 55/5
            
         Návrh na začatie prejudiciálneho konania, ktorý podal Riigikohus (Estónsko) 12. decembra 2012 — Sintax Trading OÜ/Maksu- ja Tolliameti Põhja maksu- ja tollikeskus
   (Vec C-583/12)
   2013/C 55/07
   Jazyk konania: estónčina
   
      Vnútroštátny súd, ktorý podal návrh na začatie prejudiciálneho konania
   
   Riigikohus
   
      Účastníci konania pred vnútroštátnym súdom
   
   
      Žalobkyňa a odporkyňa v konaní o kasačnom opravnom prostriedku: Sintax Trading OÜ
   
      Žalovaný a navrhovateľ v konaní o kasačnom opravnom prostriedku: Maksu- ja Tolliameti Põhja maksu- ja tollikeskus
   
      Ďalší účastník konania: OÜ Acerra
   
      Prejudiciálne otázky
   
   
               1.
            
            
               Môže sa „konanie s cieľom určenia, či sa… právo duševného vlastníctva porušilo“, ktoré je stanovené v článku 13 ods. 1 nariadenia č. 1383/2003 (1), uskutočniť aj na colnom orgáne, alebo musí byť „orgán príslušný rozhodnúť o prípade“, ktorý je uvedený v kapitole III nariadenia, oddelený od colných orgánov?
            
         
               2.
            
            
               V odôvodnení 2 nariadenia č. 1383/2003 sa ako cieľ nariadenia uvádza ochrana spotrebiteľov a podľa odôvodnenia 3 by mal byť vytvorený postup umožňujúci colným orgánom, a to tak účinne, ako je to len možné, uplatňovanie zákazu uvoľňovať do voľného obehu Únie tovar, ktorý porušuje práva duševného vlastníctva, ale bez toho, aby tým bola obmedzená sloboda legálneho obchodu, ktorá je uvedená v odôvodnení 2 tohto nariadenia a v odôvodnení 1 vykonávacieho nariadenia č. 1891/2004 (2). Je s týmito cieľmi zlučiteľné, ak sa opatrenia upravené v článku 17 nariadenia č. 1383/2003 môžu uplatňovať len vtedy, ak konanie na určenie porušenia práva duševného vlastníctva, ktoré je stanovené v článku 13 ods. 1 nariadenia, začne držiteľ práva, alebo musia mať s ohľadom na čo najúčinnejšie dosiahnutie týchto cieľov právomoc začať príslušné konanie aj colné orgány?
            
         
      (1)  Nariadenie Rady (ES) č. 1383/2003 z 22. júla 2003, ktoré sa týka colného konania pri tovare podozrivom z porušovania niektorých práv duševného vlastníctva a opatrení, ktoré sa majú prijať pri tovare, u ktorého sa zistilo, že sa takéto práva porušili (Ú. v. EÚ L 196, s. 7; Mim. vyd. 02/013, s. 469).
   
      (2)  Nariadenie Komisie (ES) č. 1891/2004 z 21. októbra 2004, ktorým sa vykonáva nariadenie Rady (ES) č. 1383/2003 o prijatí opatrení colnými orgánmi pri tovare, pri ktorom je podozrenie z porušovania niektorých práv duševného vlastníctva a opatrení, ktoré sa majú prijať pri tovare, pri ktorom sa zistilo, že sa práva duševného vlastníctva porušili (Ú. v. EÚ L 328, s. 16).